Patrón de fondo

Descripción generada automáticamente

**L’ETNO. MUSEU VALENCIÀ D’ETNOLOGIA**

**DOSSIER DE PREMSA**

**EXPOSICIÓ**

***UNIVERS D’IMATGES***

***Col·leccions fotogràfiques de L’ETNO***

***27/10/2021 – 13/02/2022***

Roda de Premsa

27/10/2021 – 11 hores

L**’ETNO. MUSEU VALENCIÀ D’ETNOLOGIA INAUGURA L’EXPOSICIÓ *UNIVERS D’IMATGES. Col·leccions fotogràfiques de L’ETNO***

**El museu exhibeix per primera vegada el seu arxiu fotogràfic i mostra 12 de les seues col·leccions fotogràfiques.**

**Dates d’Exposició**: Del 27 d’octubre de 2021 al 13 de febrer de 2022.

**Lloc:** L’ETNO. Museu Valencià d’Etnologia

**RODA DE PREMSA**: 27 d’octubre. 11 hores.

**LA IDEA DE L’EXPOSICIÓ**

El projecte naix amb la finalitat de L’ETNO de presentar en públic per primera vegada una part del seu Arxiu Fotogràfic, un departament que compta amb mes de 40.000 imatges. L’exposició mostra un total de 350 fotografies pertanyents a 12 col·leccions dels fons del museu i s’ha plantejat fugint dels formats clàssics d´exposicions fotogràfiques d´àmbit històric i arxivístic.

L’exposició està plantejada amb dos objectius. Per una banda **reflexionar sobre la memòria**, en un sentit antropològic, de construcció, d’ús i de necessitat per a l'enfortiment de les comunitats. Per altra, **treballar la idea d'arxiu** com a servei cabdal per a construir memòria col·lectiva, i més concretament, la memòria visual. En este sentit, l’arxiu es converteix en ferramenta de resistència en un món on les comunitats lluiten constantment per definir i redefinir les **seves identitats**, dins d'un marc cultural més ample, on sovint corren el risc de quedar diluïdes per altres de més potents.

A l’hora, l’exposició proposa una aproximació d'anàlisi antropològica a les fotografies fixant l’atenció en el context de creació, ús i difusió, elements que ens ajuden a entendre-les millor. En cadascuna de les 12 col·leccions exposades es poden trobar unes motivacions diferents que ens permetran analitzar com la fotografia és una ferramenta dúctil al servei d´usos i intencions molt diferents. Analitzar el context de creació ajuda a una lectura antropològica que implica examinar aquesta relació triangular entre el productor de les imatges, els subjectes representats i el públic que l´observa.

L’arxiu de L’ETNO que ara es mostra va nàixer amb el propi museu l’any 1982, i ha incorporat al llarg dels anys material de fotògrafs professionals coneguts i reconeguts com ara Paco Jarque o Cabrelles Singüenza, així com altres col·leccions amb unes especificitats diferents, com ara el material de treball de camp del personal de conservació del museu o les interessantíssimes col·leccions d’imatges que formaren personatges gens coneguts com a fotògrafs, com ara José Soler Carnicer.

L’exposició està comissariada per Pau Monteagudo, tècnic de l’arxiu d’imatge de L’ETNO i compta amb les aportacions de dos artistes joves que estan desenvolupant el seu treball a partir de fotografia en tant que contenidor de memòria, individual i també col·lectiva: José Manuel Bellido i Isabel Bonafé.

**CONTINGUT DE LA MOSTRA**

La metodologia arxivística entén que la forma més útil i pràctica de custodiar i emmagatzemar els documents és atenent al productor i al context de producció. Els documents fotogràfics no són una excepció, i per tant, ordenar les col·leccions atenent al productor, és la millor forma de començar a entendre-la: ¿qui l'ha creat? ¿per què ha sigut creat? ¿amb quina intenció?

Respondre a aquestes preguntes significa per una banda comprendre millor les fotografies abastant el sentint original de cada imatge: una visió determinada i una necessitat concreta... I per altra generar una visió que ens permeta entendre la col·lecció com una unitat.

L´arxiu fotogràfic de L’ETNO està compost de diferents col·leccions que representen diverses temàtiques, habituals en la història de la fotografia: la fotografia científica (etnogràfica en el nostre cas), la professional, la de les institucions, la dels aficionats i la fotografia domèstica i familiar. Un conjunt d’aproximacions que genera un gran teixit compartit que forma part de la nostra memòria col·lectiva.

L’exposició s’organitza en estos 5 apartats, amb una introducció prèvia referida a la memòria on s’exposen les aportacions artístiques de José Manuel Bellido i Isabel Bonafé, així com una breu presentació de l’Arxiu de L’ETNO. Museu Valencià d’Etnologia.

El plantejament museogràfic ha considerat dos nivells informatius respecte dels fons fotogràfics exposats: un nivell general explicatiu de cada àmbit (etnogràfic, professional, institucional, aficionat/divulgador, domèstic) i un nivell mes concret i exhaustiu referit a cada autor (fitxa de cada fotògraf).

1. **Introducció: L’univers com a metàfora de la memòria**

L’objecte fotogràfic és un document que s’explica més enllà de la imatge explícita que ens ofereix. La instal·lació dels artistes José Manuel M. Bellido i Isabel Bonafé, construïda a partir de les diferents col·leccions fotogràfiques de L’ETNO, explora aquesta afirmació. Al primer cop d’ull, l’obra sembla elaborada a partir de fotografies astronòmiques però, en realitat, les composicions provenen d’ampliar les taques i imperfeccions trobades en la superfície del paper, el plàstic o el vidre dels suports fotogràfics antics.

La proposta convida a la immersió en la metàfora de la memòria com a univers d’imatges, on l’empremta del temps i les seues manifestacions constitueixen la matèria primera de la composició.

1. **Arxiu i col·leccions**

Esta secció presenta l’arxiu i la seua configuració al llarg de quasi 40 anys. Un recorregut ple de fites i entrebancs amb els quals hem de conviure: donacions particulars, cerca activa, troballes, compres, casualitats o accidents...

Els arxius públics són els encarregats de conservar i difondre la documentació que la societat ha llegat com a testimoni de la seua activitat. En el nostre cas presentem el nostre arxiu construint un discurs que ens permeta, per una banda, explicar les fotografies com a prova i testimoni d’allò passat, com a expressió estètica i com a eina de representació, i, per altra, divulgar el context de creació de les imatges per tal d’entendre la relació triangular entre qui ha produït la fotografia, allò representat i el públic que l’observa.

1. **Etnografia**

La capacitat de la fotografia per a obtindre una prova “objectiva i irrefutable” de l’objecte d’estudi va convertir-la en un element central dins del desenvolupament de les ciències socials al llarg del segle XIX, i per tant fou un eina molt important en la ciència antropològica.

La documentació visual conservada a l’arxiu de L’ETNO recull mètodes establerts per figures com Marcel Mauss a principis del segle XX en el qual la fotografia s’empra per capturar processos i accions. Esta metodologia s’aplicà en els treballs de camp del museu, encetats a principis dels anys setanta arreu de les comarques valencianes, on les fotografies passaren a formar part d’un conjunt de documents que ens parlen de les practiques tradicionals (notes, croquis, plànols, etc).

1. **Professionals.**

La fotografia professional ha sigut clau per a entendre la història d’una indústria fotogràfica en evolució constant, que no ha deixat de proveir imatges per a un mercat de demanda voraç. En aquest sentit, resulta revelador analitzar el context de producció i el marc de relacions que influeixen tant en els encàrrecs com en les propostes finals de projectes.

La mostra presenta de fotògrafs com Cabrelles Sigüenza, fotògraf de premsa del segle que documentà els convulsos anys 30 a Espanya; Tortajada, amb una producció bàsicament dedicada a la publicitat i als serveis editorials; Francesc Jarque, figura imprescindible per entendre tant les manifestacions tradicionals valencianes com la transició espanyola a València.

1. **Institucions.**

En esta secció s’aborda la fotografia institucional com una eina al servei del registre per la documentació dels treballs i com una eina generadora de discursos o missatges.

La secció mostra material fotogràfic de tres institucions: Patronato de Juventud Obrera, institució dedicada a la cura de la joventut sense recursos que realitzà una important tasca mitjançant les seues colònies i campaments juvenils; MINISTERIO DE INFORMACIÓN Y TURISMO, secció de l’administració estatal interessada a bastir un imaginari visual de la regió mediterrània; CASA INSA, empresa amb més de cent anys d’història dedicada al negoci de la roba per a espectacles de teatre, festes, cinema i actes religiosos.

1. **Divulgadors.**

Fruit de la voluntat de la indústria fotogràfica de continuar creixent, expandint-se a tots els estrats socials, es produí un abaratiment dels equipaments fotogràfics que va facilitar que persones interessades no professionals pogueren començar a experimentar amb aquest mitjà, convertint l’exercici de fotografiar en una manera de relacionar-se amb el seu entorn.

Es presenten els treballs de Soler Carceller que fotografià paisatges i maneres de viure valencianes; Vicent J. Vallés que va capturar el dia a dia d’una de les indústries més importants de la ciutat de València (Unión Naval de Levante); Hurtado que retratà la vida de la seua infantessa a l’aldea aïllada de l’Oro a Cortes de Pallàs (la Vall d’Aiora) o Furió Navarro, un dels fundadors de l’Agrupació fotogràfica valenciana (AGFOVAL), segona associació fotogràfica de la ciutat de València, creada el 1947.

1. **Domèstica**

A mesura que avança el segle XX, la indústria fotogràfica s’esforçarà per expandir-se entre capes més populars generalitzant-se el seu ús en gairebé totes les famílies. Estes fotografies ens il·lustren la construcció d’identitats i genealogies pròpies, i en moltes ocasions acaben convertint-se en objectes culturals carregats de fites, notes, marques o retalls que ens ajuden a repensar-los com a documents antropològics i, alhora, demostren el seu valor com a instruments, de vegades íntims, de memòria personal i familiar.

Per altra banda, les *cartes de visite* decimonòniques ―on el més important era visibilitzar l’estatus― com els àlbums familiars de la segona meitat del segle XX ―contenidors de les històries privades i els moments icònics vitals― donen compte dels canvis en allò que cal mostrar o recordar en cada època històrica. Però encara més, l’organització, la conservació i l’ordenació de l’àlbum familiar és també constància clara de tot allò que s’ha quedat fora.